กสิกรไทยกำไรพุ่งขึ้น 20%
ธนาคารกสิกรไทยกำไรสุทธิ เพิ่มเป็น 24,226 ล้านบาทในปี 2554  เติบโต  4,179 ล้านบาท หรือเพิ่มขึ้น 20.84% เปรียบเทียบกับปี 2553
23 ม.ค. 2555

ธนาคารกสิกรไทยกำไรสุทธิ เพิ่มเป็น 24,226 ล้านบาทในปี 2554  เติบโต  4,179 ล้านบาท หรือเพิ่มขึ้น 20.84% เปรียบเทียบกับปี 2553 
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า ในปี2554ธนาคารมีรายได้ดอกเบี้ยสุทธิเพิ่มขึ้น จากการขยายตัวของสินเชื่อ และการจัดการโครงสร้างสินทรัพย์และหนี้สินให้สอดคล้องกับทิศทางของอัตราดอกเบี้ย ทำให้มีอัตราผลตอบแทนสินทรัพย์ที่ก่อให้เกิดรายได้สุทธิ ( NIM) อยู่ที่ระดับ 3.75%  และรายได้ที่มิใช่ดอกเบี้ยเพิ่มขึ้น 19.78% ซึ่งสอดคล้องกับยุทธศาสตร์การยึดลูกค้าเป็นศูนย์กลาง (Customer Centricity) ในขณะที่อัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิ (Efficiency Ratio) อยู่ที่ 47.53% ซึ่งปรับตัวดีขึ้นจากปีก่อน
ณ วันที่ 31 ธ.ค. 2554 เครือธนาคารกสิกรไทยมีสินทรัพย์รวมจำนวน 1,722,940 ล้านบาท โดยมีเงินให้สินเชื่อจำนวน 1,210,834 ล้านบาท เพิ่มขึ้นจากปีก่อน 133,853 ล้านบาท หรือ 12.43% ซึ่งส่วนใหญ่เป็นการเพิ่มขึ้นของเงินให้สินเชื่อเพื่อการพาณิชย์ และเงินให้สินเชื่อเพื่อที่อยู่อาศัย นอกจากนี้เงินให้สินเชื่อด้อยคุณภาพต่อเงินให้สินเชื่อ (%NPL Gross) อยู่ที่ระดับ 2.45 % ซึ่งปรับตัวดีขึ้นจากปีก่อนที่อยู่ที่ระดับ 2.91% แสดงให้เห็นถึงความสามารถในการจัดการด้านสินเชื่อด้อยคุณภาพที่มีประสิทธิภาพยิ่งขึ้น สำหรับเงินรับฝากมีจำนวน 1,242,229 ล้านบาท เพิ่มขึ้นจากปีก่อน 142,193 ล้านบาท หรือ 12.93% ซึ่งส่วนใหญ่เป็นการเพิ่มขึ้นของเงินรับฝากประจำพิเศษที่เป็นการเพิ่มทางเลือกให้กับลูกค้า 
ตามที่ธนาคารและบริษัทย่อยได้เปิดเผยผลกระทบจากการลดอัตราภาษีเงินได้นิติบุคคลจาก 30$ ของกำไรสุทธิทางภาษี เป็น23 %ในปี 2555 และ 20%ในปี 2556 และ 2557 ตามมติคณะรัฐมนตรีไว้ในไตรมาส 3 ปี 2554 นั้น เมื่อวันที่ 21 ธันวาคม 2554 ได้มีการประกาศเป็นพระราชกฤษฎีกาลดอัตราภาษีดังกล่าวแล้ว ทำให้ธนาคารและบริษัทย่อยต้องปรับตัวเลขภาษีเงินได้ที่เกิดจากรายการภาษีเงินได้รอการตัดบัญชีเพียงครั้งเดียวในงบกำไรขาดทุนไตรมาส 4 ปี 2554 ตามที่มาตรฐานการบัญชีกำหนด และเนื่องจากเป็นการปรับรายการทางบัญชี จึงไม่มีรายการจ่ายจริงให้แก่กรมสรรพากร และไม่มีผลกระทบต่อการดำเนินธุรกิจ ความสามารถในการทำกำไร และเงินกองทุนของธนาคารแต่อย่างใด  ทั้งนี้  ธนาคารและบริษัทย่อยจะได้รับประโยชน์จากการปรับลดอัตราภาษีเงินได้นิติบุคคลดังกล่าวตั้งแต่ปี 2555 เป็นต้นไป